উত্তর প্রদেশকী প্রয়াগরাজদা সমাজিক অধিকারিতা শিবিরদা পীখিবা প্রধান মন্ত্রীগী ৱারোল

ইচিল-ইনাও অমসুং ইচল-ইচেশিং, তীর্থরাজ, প্রয়াগরাজদা লাকপদা মতম পুম্নমক্তা তোঙানবা প্যুরিতী অমসুং ইনর্জী অমা ফাওই। ঐহাক্না নীংশিংলি, মমাং চহীগী ফেব্রুৱারীদা, চাউরাক্না মতম অসি ওইরমগনি, ঐহাক্না কুম্ভগী মতমদা শেংলবা লমদম অসিদা লাকখিবা মতমদুদা সংগমদা ইরু লুজবা অদুগা মদুগা লোয়ননা ঐহাক্না লায়বক ফবা অমগা ফংজখি। শেংদোক-চামথোকপা তৌরিবা মীওইশিং অদুনা পুৱারী ওইরবা কুম্ভগী প্যুরিতী হেঙ্গৎহনখি, মখোয়না হোৎনখিবশিং অদুনা মরম ওইদুনা মালেমদা প্রয়াগরাজকী কুম্ভগী লু-নানবা মতাংদা শক্ন-শোন্নখি। মালেম পুম্বদা প্রয়াগরাজকী অনৌবা শক্তম অমা শেমখি, কুম্ভদা অনৌবা ত্রেদিসন অমা উবা ফংখি অদুগা মদুবু মায় পাকহনখিবা অদুগুম্লবা শেংদোক-চামথোকপা তৌরিবা মীওইশিং অদুগী মখোং খোংয়া চামথোকচদুনা মখোয়বু ইকায় খুম্নজবগী তঞ্জা ফংজখি। ঙসিসু অদুগুম্লবা লাইবক ফবা অমা ঐহাক্না ইমা গঙ্গাগী তোর্বান্দা অসিগুম্লবা শেংলবা লমদম প্রয়াগরাজতা অমুক হন্না ফংজরে। অদোমগী মকোকথোংবা সেবক অমা ওইনা ঐহাক্না দিব্যাংজনশিং অমসুং সেনিয়র সিতিজনশিংগী সেবা তৌনবা অমসুং মখোয়গী থৌজাল ফংনবা তঞ্জা ফংজরে। ঙাইহাক্কী মমাংদা মফম অসিদা চাউরাক্না মরূপ লিশিং ২৭দা ইক্বিপমেন্তশিং পীখ্রে। কনাগুম্বনা ত্রায়সাইকল ফংখি, কনাগুম্বনা তাননবা মেছিন ফংখি, কনাগুম্বনা হ্বিলচেয়ার ফংখি। মফম অসিদা সমাজিক অধিকারিতা শিবিরদা রেকোর্দ কয়া অমসু শেম্লি হায়না ইফমদা হায়বিররে। ইক্বিপমেন্ত অসিনা অদোমগী পুন্সীদগী অৱাবা হন্থহনবদা মতেং খরদি ওইরগনি। মরূপশিং, ঐখোয়গী লমদমদা হায়নবা লৈ- স্বস্তিহ প্রজাভ্যহ পরিপালয়ন্তম, ন্যায়েন মার্গেন মহীম মহীশাহ! মসিগী আর্থদি সরকারগী থৌদাংদি চপ মাননা জস্তিস ফংহনবনি। মসিগী পাওরৌ অসি সবকা সাথ সবকা বিকাস সবকা বিশ্বাসকী ফিলোসোফীগীদমক য়ুমফম ওইরি। স্পিরিৎ অসিগা লোয়ননা, ঐখোয়গী সরকারনা সমাজ অসিদা লৈরিবা মীপুম খুদিংমক্কী য়াইফ-নুংঙাইবা অমসুং দিবেলপমেন্তদা থবক তৌরি। ঐহাক্কী সরকারগী অহানবা প্রায়োরিতীদি সেনিয়র সিতিজন ওইগেরা, দিব্যাংজন ওইগেরা নত্রগা ত্রাইবেলশিং ওইগেরা ভারত মচা কোতি ১৩০গী ইন্তরেস্ত ঙাক্তুনা থম্বনি। মসি মীপুম খুদিংমক্তা হেন্না ফবা পুন্সী মহিং ফংহন্নবা সরকারনা হোৎনরিবশিংগী শরুক অমনি। মরূপশিং, মমাংগী সরকারশিংগী মতমদা অসিগুম্লবা য়েন্থোকপগী কেম্পশিং অসি পাংনা শিল্লম্মি, অমদি অসিগুম্লবা মেগা কেম্পশিং অসি য়াম্না অতাংবনি। হৌখিবা চহী মঙাদা ঐখোয়গী সরকারনা লৈবাক অসিগী তোঙান-তোঙানবা মফমশিংদা চাউরাক্না কেম্প ৯০০০ হাংদোকখ্রে। ইচিল-ইনাও অমসুং ইচল-ইচেশিং, মমাগী সরকারগী চহী মঙাদা দিব্যাংজনশিংদা লুপা কোতি ৩৮০দগীসু তানা ইক্বিপমেন্তশিং য়েন্থোকখিবদা ঐখোয়গী সরকারনা দিব্যাংজনশিংদা লুপা কোতি ৯০০ হেনবগী এদশিং অমসুং দিবাইসশিং য়েন্থোকখ্রে। হায়বদি চাওরাক্না শরুক অনি মখায় হেন্না। লাইরবগীদমক, দিব্যাংগীদমক সেবাগী ৱাখল্লোন লাকপা মতমদা অসিগুম্বা মখলগী খোংজেল লাকই, মতম অদুদা অসুক য়াম্না য়াংনা থবক পাংথোকই। মরূপশিং, অদোম্না সরকারগী বিলদিংশিং, বস স্তেন, হোস্পিতাল, কোর্ত, মফম পুম্নমক্তা চৎথোক-চৎশিন তৌবদা অদোম্না অৱাবা মায়োক্নখিবা মতম অদু নীংশিংবীয়ু। মফম খরদা তোঙানবা রেম্প শেমলম্মি, লেমহৌরিবা মফমশিংদা য়াম্না অৱাবা মায়োক্নরম্মি। সুগম্য ভারত অভিয়ান চত্থদুনা লৈবাক পুম্বগী অচৌবা সরকারগী বিলদিংশিংবু দিব্যাংশিংগীদমক চুননবা হোৎনরিবা অদু ঐখোয়গী সরকার অসিমক্ননি। হৌখিবা চহী মঙাদা লৈবাক অসিদা বিলদিং কয়া অমা, রেলৱে স্তেসন অমসুং এয়ারপোর্ত ৭০০ হেন্না শোইনাইরবশিংনা শিজিন্নবা য়ানবা শেম্লে। লেমহৌরিবশিংসু সুগময়া ভারত অভিয়ান্দা লিঙ্ক তৌদুনা শিজিন্নবা য়ানবা শেম্লগনি। ইচিল-ইনাও অমসুং ইচল-ইচেশিং, রাজ্য অমদগী অতোপ্পা রাজ্য অমদা চৎপদা তোঙান তোঙানবা লোন ওইবনা মরম ওইবনা মরম ওইদুনসু ঐহাক্কী দিব্যাং ইচিল-ইনাও অমসুং ইচল-ইচেশিংদা য়াম্না অৱাবা মায়োক্নরম্মি। দিব্যাংশিংগীদমক কমন সাইন লেঙ্গুৱেজ ওইহন্নবসু মমাংদা খন্নরমদে। মসিগীদমক হোৎনবসু ঐখোয়গী সরকারনা হৌরে। লৈবাক অসিগী দিব্যাংশিংগীদমক কমন সাইন লেঙ্গুৱেজ অমা ওইহন্নবগীদমক ঐখোয়গী সরকারনা ইন্দিয়ান সাইন লেঙ্গুৱেজ রিসর্স এন্দ ত্রেনিং সেন্তর লিংখৎলে। হৌজিক মফম অসিদা ঐহাক্কী ৱারোল অসিগা লোয়ন-লোয়ননা প্লেৎফোর্ম অসিদা দিব্যাংজনশিংগীদমক সাইনগী খুত্থাংদা স্পিস অসি পাথোক্লি। হান্নদি রাজ্য অমা অনি খক্ততগী অঙাংশিংনা খংবা ঙম্বগী ফিভমদা লৈরম্মি। হৌজিক্তি অনৌবা সিস্তেম অসিনা মরম ওইদুনা তামিল নাদুগী মীওইসু লোন অসি খংবা ঙম্লে। হৌজিক সেন্তর অসিনা কমন ওইবা ৱাহৈ চাউরাক্না ৬০০০কী দিক্সনারী অমসু থৌরাং তৌরে। হায়বদি লাক্কদৌরিবা মতমশিংদা করিগুম্বা প্রয়াগরাজতগী ঐহাক্কী দিব্যাং মরুপ অমনা চেন্নাই চৎলবা, নত্রগা ৱেস্ত বেঙ্গোলদা চৎলবসু মহাক্না লোনগাদমক অদুক য়াম্না অৱাবা মায়োক্নররোই। মসিদসু নত্তনা সরকারগী চাউরাক্না ৱেবসাইত ৪০০ হেনববু, অমদি ঐখোয়গী করেন্সী, কোইন ওইগেরা নত্রগা নোৎ ওইগেরা মদুবুসু দিব্যাংশিংগীদমক্তা চান্ননবা শেমলে। মখোয়না য়াম্না লাইনা লুপা চৎপীনি, লুপা মঙা চৎপীনি, লুপা চামঙা চৎপীনি, লুপা চানি চৎপীনি হায়বদু য়াম্না লাইনা লেপথোকপা ঙমলে, কোইনগী মতাংদসু করম্বা কোইন্নো হায়বদু লেপথোকপা ঙমলে। মরূপশিং, অহানবা ওইনা দিব্যাংজনশিংগী হকশিংবু ময়েক শেংহনবা আইন শেমখিবা অদুসু ঐখোয়গী সরকারনি। আইন অসিনা চাউনা কানরিবা অদুদি মমাংদা দিব্যাংশিংগীদমক তোঙান তোঙানবা কেতেগোরী ৭ লৈরম্বা অদু হেঙ্গৎহন্দুনা ২১ ওইহল্লে। হায়বদি ঐখোয়না মসিগী স্কোপ হেঙ্গৎহল্লে। মসিগী মথক্তা দিব্যাংশিংদা কনাগুম্বা অমনা মীওৎ-মীনৈ চত্থরবা, কনাগুম্বনা লক্ন-খোৎনা তৌবিরবা, মখোয়বু অৱাবা মায়োক্নহনবা তারগদি মদুগা মরী লৈনবা নিয়মশিংসু হেন্না চেৎশিলহল্লে। মরূপশিং, ঐখোয়গী সরকার অসিমক্নসু দিব্যাংশিংগী এপোইন্তমেন্তকীদমক অখন্নবা কেম্পেন চত্থবতা নত্তনা সরকারগী থবকশিংদা মখোয়গী রিজার্বেসন হেঙ্গৎহন্দুনা চাদা ৩দগী হেঙ্গৎহন্দুনা চাদা ৪ ওইহল্লে। মসিদসু নত্তনা অৱাংবা থাক্কী মহৈ তমফমশংশিংদা মিং চনবগীসু মখোয়গী রিজার্বেসন চাদা ৩দগী হেঙ্গৎহন্দুনা চাদা ৫ ওইহল্লে। ঐখোয়গী দিব্যাং মরূপশিংগী স্কিল দিবেলপমেন্তসু ঐখোয়গী প্রায়োরিতী ওইরি। সরকারনা মরূপ লাখ ২বু স্কিল ত্রেনিং পীখ্রে অদুগা হৌজিক দিব্যাং মরূপ লাখ মঙাবু স্কিল ত্রেনিং পীনবা পান্দম থম্লি। ইচিল-ইনাও অমসুং ইচল-ইচেশিং, অনৌবা ভারত অমগী দিবেলপমেন্তদা দিব্যাংজন নহারোলশিং অমসুং অঙাংশিংনা চপ মাননা শরুক য়াবা অদু দরকার ওই। সরকারনা মখোয়বু ইন্দস্ত্রীয়েল সেক্তর, সর্বিস সেক্তর নত্রগা শান্ন-খোৎনবগী লমদা পুক্নিং থৌগৎলি। হন্দক্তা অন্তরজাতিগী থাক্তা পাংথোকখিবা দিব্যাংশিংগা মরী লৈনবা স্পোর্তস কম্পিতিসন্দসু ভারতকী পর্ফোমেন্সতা ঐখোয়গী দিব্যাং মরূপশিংনা হিন্দুস্তানগী মিং মালেমদা মশক তাকখি, মখোয়গী পর্ফোমেন্স ফজখি। দিব্যাংশিংগী অসিগুম্লবা স্কিল অসিবু হেন্না ফজহন্নবগীদমক মধ্য প্রদেশকী গ্বালিয়রদা স্পোর্তস সেন্তর অমা শানবগী মায়কৈদা থবক তৌরি। সেন্তর অসিদা ত্রেনিং, সেলেক্সন, এজুকেসন, রিসর্স, মেদিকেলগী খুদোংচাবশিং, হায়বদি নেস্নেল অমসুং ইন্তরনেস্নেল বাউতশিংগীদমক দরকার ওইবা পুম্নমক মফম অসিদা ঐখোয়গী দিব্যাংজনশিংদা পীরগনি। মরূপশিং, ঐখোয়গী লৈবাক অসিদা দিব্যাং কোতি অনিগা লাখ য়াঙ্খৈ হেন্না লৈরিবা অসিদা কোতি ১০দগী হেনবা সেনিয়র সিতিজনশিংসু লৈরি। অকক্নবা চহী অমগী মতুংদা মসিগী সেনিয়র সিতিজনশিং অসিনা তোঙান তোঙানবা দিবাইসশিং দরকার ওইরি। কনাগুম্বনা চৎপদা অৱাবা ওইরি, কনাগুম্বনা তাবদা অৱাবা ওইরি। সেনিয়র সিতিজনশিংগী পুন্সীদগী খুদোংচাদবা অসি হন্থহন্নবগীদমক ঐখোয়না লেপ্পা লৈতনা থবক তৌরি। লাইরবা সেনিয়র সিতিজনশিংবুসু দরকার ওইবা ইক্বিপমেন্তশিং ফংনবগীদমক্তা ঐখোয়গী সরকারনা চহী অহুমগী মমাংদা রাস্ত্রিয়া বয়োশ্রী য়োজনা হৌদোকখি। য়োজনা অসিগী মখাদা সেনিয়র সিতিজন চাউরাক্না লাখ তরুক্কা লিশিং তরামঙাদা দরকার ওইবা দিবাইসশিং পীখ্রে। বয়োশ্রী য়োজনাগী মখাদা ঙসি মফম অসিদসু ঐখোয়গী সেনিয়র সিতিজন কয়াদা দিবাইস পীবা অমসুং মখোয়গী থৌজাল ফংজনবগী লাইবক ফবা অদু ঙসি শেংলবা মফম অসিদা ঐহাক্না ফংজরে। ইচিল-ইনাও অমসুং ইচল-ইচেশিং, মশাগী চহী ৬০গী মতুংদা অহলশিংবু অকক্নবা শেনফম অমদা, অকক্নবা শেন্দোয় অমা ফংনবা, মখোয়গী ইনবেস্তমেন্ত সেফ ওইনবগীদমক ঐখোয়গী সরকারনা প্রধান মন্ত্রী বয় বন্দনা য়োজনাসু হৌদোকখি। মসিগী পান্দমদি করিগুম্বা মার্কেৎতা ইন্তরেস্ত রেত হন্থরগদি মদুগী এফেক্ত অদু মখোয়দা য়ারিবা মখৈ তাহন্দবনি। হন্দক পার্লিয়ামেন্তদা লাইরবশিংগী খনবীবা, অহল ওইরবশিংগী খনবীবা, অকক্নবা চাগাদা পুন্সী লেল্লিবা ঐহাক্কী লৈবাক্কী ইচিল-ইনাও অমসুং ইচল-ইচেশিংগীদমক ঐখোয়না য়াম্না চাউবা খোংথাং অমা লৌখৎলে। চহী কয়াদগী তান্দুনা লাক্লবা অদুগুম্লবা অচৌবা ৱারেপ অমা লৌরে। মমাংদা করিগুম্বা বেঙ্কতা অদোমগী লুপা লাখ ১০, লুপা লাখ ২, লুপা লাখ ৫ লৈরগসু করিগুম্বা বেঙ্ক অদু মুৎপা তারগদি অদোম্না লুপা লাখ ১দগী হেন্না করিসু ফংলমদে। ঐখোয়না নিয়ম হোংদোক্তুনা হৌজিক লুপা লাখ ১দগী লুপা লাখ ৫ ওইহল্লে। মসিনা হায়বদি বেঙ্কশিংদা পৈশা লৈরিবা মখোয়শিং অদু চাদা ৯৯দি সেক্যুর ওইরে। থবক অসি ঐখোয়না হন্দক্কী বজেত্তা পাংথোক্লে অদুগা মসিনা মরম ওইরগা বেঙ্কশিংদা থাজবসু হেঙ্গৎলগনি, মসিনা মরম ওইরগা মীচম প্রজানা মখোয়গী পৈশা শেন্দোয় চাবশিংগী মনাক্তা থমগদবগী মহুৎ বেঙ্কতা থম্নবগীদমক মাংলোমদা চংশিল্লক্লগনি। ইচিল-ইনাও অমসুং ইচল-ইচেশিং, অসিগুম্লবা খোংথাং কয়া অমনি। মতৌ অদুম্না পেন্সনগী হিরমদা, ইন্সুরেন্সকী হিরমদা অহানবদা পোলিসী য়াম্না তেনবা মতমগী হাংলম্মি, অদুবু ২০১৮দা মসিবু ৩১ মার্চ ২০২০ ফাওবা হেঙ্গৎহল্লে। মতম হেঙ্গৎহনবতা নত্তনা থাগী পেন্সনসু থাগী ওইনা লুপা লিশিং ১০ ওইহল্লে। সেনিয়র সিতিজন লাখ অহুমগা লিশিং তরামঙা হেনবনা স্কিম অসিগী কানবা লৌরিবা অসিদা ঐহাক নুংঙাইবা ফাওই। মরূপশিং, ইমুং মনুংগা লোয়ন-লোয়ননা অহন লমনশিংবু য়েংশিবগী থৌদাং সমাজকীসুনি, সরকারগীসুনি। থৌদাং অসিবু খংলদুনা ঐখোয়গী সরকারনা থবক তৌরি, য়োগী জীগী সরকারনা থবক তৌরি। হৌখিবা নুমীৎ খরদা সরকারনা লৌখিবা ৱারেপশিং, অতোপ্পা স্কিমশিং হৌদোকখিবা অদুদগীসু মখোয়না কানবা ফংলি। হৌখিবা চহী ৫-৫ মখায়দা সেনিয়র সিতিজনশিংগী লায়েংবগী চাদিং হান্নগা য়েংনরুবদা য়াম্না হন্থরে। জন ঔশধি কেন্দ্রশিংদা হিদাক কয়াগী মমল হাম্না হনথরে। হার্ত স্তেন্ত অমদি খুউগী ওপরেসনগা মরী লৈনবা পোৎলমশিং চাদা ৭০-৮০ ফাওবা হোংদোকহল্লে। সেনিয়র সিতিজনশিংবু তেক্সতগী হৌরগা অতোপ্পা ইনবেস্তমেন্ত ফাওবদা ওইথোকপা য়ারিবা মখৈ খুদোংচাবা পীরি। মসিদসু নত্তনা লৈবাক্কী পুৱারীদা অহানবা ওইনা লাইরবা খুদিংমক্কীদমক মশাগী চহী ৬০গী মতুংগীদমক পেন্সন স্কিম ফংহল্লে। মরূপশিং, আয়ুশ্মান ভারত য়োজনাগী মখাদা লুপা লাখ ৫ ফাওবগী লেম্না লায়েংবগী খুদোংচাবা ওইগেরা নত্রগা বীমা য়োজনাশিং ওইগেরা, মদুগী কানবসু লাইরবশিংনা, দিব্যাংশিংনা অমসুং সেনিয়র সিতিজনশিংনা তোঙান্না ফংলি। অদোমগা ৱারী শানবা হৌরকপদা ঐহাক্না শ্লোক অমা হায়খিবা অদুগী অরোইবা শরুক অদুদি – লোকাহ সমস্তাহ সুখিনোভবন্তু॥ হায়বদি, জগৎকী মনুংদা, সমাজকী সেক্সন পুম্নমক, নাগরিক খুদিংমক, পুম্নমক নুংঙাইবা ওইসনু, ৱাফম অসিগা লোয়ননা ঐহাক্না অমুক হন্না সেনিয়র সিতিজন পুম্নমকপু খুরুমজদুনা, দিব্যাংজন পুম্নমক্কী সংকল্পশক্তিবু ইকায় খুম্নজদুনা, মসিগী অথোইবা শেংলবা থৌরম অসিবু, ঐহাক্কীদমক মসিগী দিব্যংজনশিংগী কুম্ভ অসিসু য়াম্না শেংলবা অমনি। থৌরম অসিদা ঐহাক্না ভারত সরকারগী বিভাগ অসিবুসু, রাজ্য সরকারগী হোৎনরিবশিং অসিবুসু য়াম্না চাউথোকচবগা লোয়ননা নীংশিংলদুনা, ময়াম পুম্নমকপু খুরুমজদুনা য়াইফ পাউজেল কয়া পীদুনা ঐহাক্কী ৱাফম লোইশিনজরি। হন্না-হন্না থাগৎচরি!!! ঐহাক্কা লোয়ননা খোংজেল হৌনা লাওমিন্নরসি ভারত ইমানা… য়াইফরে। ভারত ইমানা… য়াইফরে। ভারত ইমানা… য়াইফরে। হন্না-হন্না থাগৎচরি।